2016 гъэм и ехъулIэныгъэхэр
КъБР-м и Жылагъуэ палатэм щыIэ ЩIалэгъуалэ советым иджыблагъэ щагъэлъэпIащ «2016 гъэм и ехъулIэныгъэхэр» зэпеуэм щытекIуахэр.
Илъэс етIуанэ хъуауэ а Советым къызэригъэпэщ зэпеуэм IэнатIэ зэмылIэужьыгъуэхэм къыщыхэжаныкIа, нэхъыфIу зыкъэзыгъэлъэгъуа, акъыл, зэфIэкI лъагэхэр зиIэ, зыхэтым фIыкIэ къахэщ ныбжьыщIэхэр унэтIыныгъэ 16-кIэ щагъэлъапIэ. Мы гъэм а зэхыхьэм и Iыхьэ щхьэхуэм зи Iэпкълъэпкъым сэкъат иIэ ныбжьыщIэхэри щагъэгушхуащ.
Илъэс 15 — 35-м иту зэпеуэм хэта цIыхуи 150-м я нэхъыфIыр къыхэзыхар Iэзагъэ ин, пщIэ лъагэ зиIэ нэхъыжьыфIхэрщ.
ГуфIэгъуэ зэхыхьэм кърихьэлIат КъБР-м и Парламентымрэ Правительствэмрэ я лIыкIуэхэр, IэнатIэ зэмылIэужьыгъуэхэм щыпэрытхэр, артистхэр, республикэм щыпсэухэр.
Пшыхьыр ирагъэкIуэкIащ ЩIалэгъуалэ советым и унафэщI Шэджэмокъуэ Оксанэрэ а зэгухьэныгъэм хэт, «Къэбэрдей-Балъкъэр» ГТРК-м и лэжьакIуэ Берд Хьэмидрэ.
Къыхэгъэщыпхъэщ зэпеуэм хэта псори щIыхь тхылъкIэ зэрагъэпэжар. НэхъыфIу къалъытахэм тыгъэрэ саугъэт лъапIэхэмрэ иратащ.
Спортым къыщигъэлъэгъуа зэфIэкI лъагэхэм папщIэ Олимп чемпион Мудрэн Беслъэн саугъэт щхьэхуэкIэ ягъэпэжащ. КъэпщытакIуэ гупыр зэдэарэзыуэ «Илъэсым и цIыху» цIэр Рио-де-Жанейрэ щекIуэкIа XXXI Олимп джэгухэм дыжьын медалыр къыщызыхьа Джэду Iэниуар фIащащ. КъБР-м и кинематографием зегъэужьыным и гуащIэ зэрыхилъхьэм, а IэнатIэм Iэзагъэ ин къызэрыщигъэлъэгъуам папщIэ режиссёр, уэрэджыIакIуэ Хъыжьрокъуэ СулътIан ягъэлъэпIащ.
Щэнхабзэ Iыхьэм нэхъыфIу къыщалъытащ КъБР-м и цIыхубэ артист Къэбэрдокъуэ Мурат, медицинэм — Къуныжь Хьэжсет, кинематографием — Выбловэ Ольгэ, лэжьакIуэ IэнатIэхэм — Мэкъуауэ Хъызыр, щIэныгъэм — Къанкъул Линэ, егъэджэныгъэм — Абдуллаевэ Мадинэ, мэкъумэш IэнатIэм — Къул Артур, гъащIэ узыншэм къыхуеджэнымкIэ Iыхьэм — Щынахъуэ Залымрэ Дзэмыхь Ирланэрэ пэрыт щыхъуащ. ХьэрычэтыщIэ нэхъыфIыр Толстокоров Александрщ, илъэсым и жылагъуэ лэжьакIуэ пэрытыр Шэрэдж Аслъэнщ, цIыху къезыгъэлахэу Жарашуев Ахъмэтрэ Глашев Ислъамрэ саугъэт лъапIэхэмкIэ ягъэпэжащ. Зи Iэпкълъэпкъым сэкъат иIэхэм я деж щытекIуар атлетикэ псынщIэмкIэ ехъулIэныгъэ лъагэхэр зыIэрызыгъэхьа Ботвич Иванщ.
«Number One» зэпеуэм кърикIуахэри ягъэнэIуащ а пщыхьэщхьэм. А Iуэхури езыгъэжьар ЩIалэгъуалэ советрат. ГъащIэ узыншэм къыхуеджэным хуэгъэпса унэтIыныгъэм ипкъ иткIэ, Налшык дэт спорткомлекс, шхапIэ нэхъыфIхэм я нэIэ щIэту хъыджэбз зыбжанэм пIалъэ пыухыкIам къриубыдэу нэхъ гъур защIащ. А зэпеуэм щытекIуар Гындыгъу Iэминэрэ Лашэ Анастасиерэщ.
Щомахуэ Залинэ.
